Woede ná hondjie se ore gesny is - Misdaad - Republikein
Tuesday, February 25th, 05:50:37
Woede ná hondjie se ore gesny is
11 February 2020 | Misdaad
Erwin Leuschner – Die Walvisbaai-gemeenskap was Sondag in oproer ná ’n baba- Amerikaanse veghond (pittbull) se ore op Independence Beach geskend is.
Inwoners dring daarop aan dat die skuldiges strafregtelik vervolg word weens dieremishandeling.
Die polisie het egter gesê die sny van die hondjie se ore hou met “tradisionele” praktyke verband.
Nuus van die voorval het Sondag soos ’n veldbrand aan die sentrale kus versprei.
“Ons het die saak ondersoek en niemand is in hegtenis geneem nie,” het insp. Ileni Shapumba van die polisie in die Erongostreek gesê.
Die polisie se woordvoerder vir die streek, hoofinsp. Daniel Gurirab, het dit bevestig en gesê: “Niemand het tot dusver ’n saak geopen nie.”
Volgens Shapumba was die voorval “nie ’n direkte geval van dieremishandeling nie”.
“Dit is ’n tradisionele manier van genesing. As ’n dier nie wil eet nie, word ’n klein gedeelte van sy ore verwyder om die dier te genees of te behandel,” het hy verduidelik.
Die wonde word daarná in soutwater gewas, wat ook in die betrokke geval gedoen is.
Inwoners het die beseerde hondjie op die strand gesien en foto’s geneem, wat op verskeie sosialemediaplatforms gedeel is.
“Sulke tradisionele praktyke kom elke dag voor. Dit is waarom baie honde in verskillende gebiede in dorpsdistrikte rondhardloop van wie die ore gesny of die stert verwyder is,” het hy gesê.
Shapumba het dit met ’n tradisionele gebruik by beeste vergelyk.
In dié geval word bulle se testikels geskei, wat hulle glo groter en sterker maak.
“Dit is presies dieselfde ding.”
Volgens Shapumba sal daar om dié rede geen saak geopen of persoon in hegtenis geneem word nie.
Hy het die voorval wel as “ongelukkig” beskryf.
“Die dierebeskermingsvereniging (DBV) moet inwoners van hierdie tradisies bewus maak om soortgelyke voorvalle in die toekoms te voorkom. Wanneer inwoners weet hulle kan deur die DBV gehelp word, sal hulle eerder soontoe gaan,” sê hy.
Die Walvisbaaise DBV wou nie oor die voorval kommentaar lewer nie.
“Die saak is in die polisie se hande. Sodra die ondersoek afgehandel is, sal ons ’n verklaring uitreik,” het mnr.
Alfred Schmidt van die DBV gesê.
Schmidt het wel die versekering gegee dat dié hondjie en ’n ander hond wat in ’n soortgelyke voorval beseer is, veilig is en versorg word.